CELEX: 32022R0129
Language: mt
Date: 2021-12-21 00:00:00
Title: Regolament ta’ Implimentazzjoni tal-Kummissjoni (UE) 2022/129 tal-21 ta’ Diċembru 2021 li jistabbilixxi regoli għat-tipi ta’ intervent li jikkonċerna ż-żrieragħ żejtnin, il-qoton u l-prodotti sekondarji tal-produzzjoni tal-inbid skont ir-Regolament (UE) 2021/2115 tal-Parlament Ewropew u tal-Kunsill u għar-rekwiżiti ta’ informazzjoni, ta’ pubbliċità u ta’ viżibilità relatati mal-appoġġ tal-Unjoni u l-Pjanijiet Strateġiċi tal-PAK

31.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 20/197
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/129
         tal-21 ta’ Diċembru 2021
         li jistabbilixxi regoli għat-tipi ta’ intervent li jikkonċerna ż-żrieragħ żejtnin, il-qoton u l-prodotti sekondarji tal-produzzjoni tal-inbid skont ir-Regolament (UE) 2021/2115 tal-Parlament Ewropew u tal-Kunsill u għar-rekwiżiti ta’ informazzjoni, ta’ pubbliċità u ta’ viżibilità relatati mal-appoġġ tal-Unjoni u l-Pjanijiet Strateġiċi tal-PAK
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (1), u b’mod partikolari l-Artikoli 11(2), 37(6), 59(8) u 123(5) tiegħu,
         Billi:
         
                     (1)
                  
                  
                     Ir-Regolament (UE) 2021/2115 jistabbilixxi qafas legali ġdid għall-Politika Agrikola Komuni (PAK) biex itejjeb it-twettiq tagħha tal-objettivi tal-Unjoni stabbiliti fit-Trattat dwar il-Funzjonament tal-Unjoni Ewropea. Dak ir-Regolament jispeċifika wkoll dawn l-objettivi tal-Unjoni li jeħtieġ jinkisbu mill-PAK u jiddefinixxi t-tipi ta’ intervent kif ukoll ir-rekwiżiti komuni tal-Unjoni applikabbli għall-Istati Membri, filwaqt li jħalli l-flessibilità lill-Istati Membri fit-tfassil tal-interventi li jeħtieġ jiġu pprovduti fil-Pjanijiet Strateġiċi tagħhom tal-PAK. L-Istati Membri jridu jfasslu dawk il-Pjanijiet Strateġiċi tal-PAK u jippreżentaw il-proposti tagħhom għal dawk il-pjanijiet lill-Kummissjoni. Għal dak l-għan, jeħtieġ li jiġu stabbiliti ċerti regoli ta’ implimentazzjoni.
                  
               
                     (2)
                  
                  
                     L-Artikolu 11(1) tar-Regolament (UE) 2021/2115 jgħid li meta l-Istati Membri jipprevedu interventi ibbażati fuq l-erja, għajr dawk li jikkonformaw mad-dispożizzjonijiet tal-Anness 2 tal-Ftehim tad-WTO dwar l-Agrikoltura, inkluż l-appoġġ akkoppjat għall-introjtu skont dak ir-Regolament, u meta dawk l-interventi jikkonċernaw iż-żrieragħ żejtnin kollha jew xi wħud minnhom imsemmija fl-Anness tal-Memorandum ta’ Qbil bejn il-Komunità Ekonomika Ewropea u l-Istati Uniti tal-Amerka dwar iż-żrieragħ żejtnin skont il-GATT (2), it-total tal-erja ta’ appoġġ abbażi tal-outputs ippjanati inklużi fil-Pjanijiet Strateġiċi tal-PAK tal-Istati Membri kkonċernati, ma jeħtieġx jaqbeż l-erja massima ta’ appoġġ għall-Unjoni kollha għall-fini li tkun żgurata l-konformità mal-impenji internazzjonali tagħha. Għalhekk, il-Kummissjoni jeħtieġ tistabbilixxi erja ta’ appoġġ ta’ referenza indikattiva għal kull Stat Membru bħala sehem tal-erja massima ta’ appoġġ għall-Unjoni kollha, li tikkorrispondi għal 7 854 446 ettaru, ikkalkulata abbażi tal-erja ta’ kultivazzjoni medja fl-Unjoni matul is-snin 2016 sa 2020.
                  
               
                     (3)
                  
                  
                     It-Titolu III, il-Kapitolu II, it-Taqsima 3, is-Subtaqsima 2, tar-Regolament (UE) 2021/2115 jipprevedi pagament speċifiku għall-għelejjel għall-qoton, li għalih erba’ Stati Membri jeħtieġu jawtorizzaw l-art u l-varjetajiet ikkonċernati. Dawk l-Istati Membri jenħtieġ li jistabbilixxu regoli dettaljati f’dan ir-rigward. Madankollu, il-proċedura għal dawk l-awtorizzazzjonijiet jenħtieġ li tkun organizzata b’tali mod li tippermetti lill-bdiewa kkonċernati jirċievu notifiki relatati mal-awtorizzazzjoni fi żmien xieraq qabel l-istaġun taż-żrigħ li jmiss. Barra minn hekk, jixraq li tiġi stabbilita l-informazzjoni minima li jenħtieġ jinkludu dawk in-notifiki.
                  
               
                     (4)
                  
                  
                     F’konformità mal-Artikolu 58(1) tar-Regolament (UE) 2021/2115, fil-Pjanijiet Strateġiċi tagħhom tal-PAK, ċerti Stati Membri jeħtieġ jagħżlu tip ta’ intervent wieħed jew aktar fis-settur tal-inbid, inkluż id-distillazzjoni tal-prodotti sekondarji tal-produzzjoni tal-inbid. Il-Kummissjoni jeħtieġ tistabbilixxi assistenza finanzjarja tal-Unjoni għal dak l-intervent.
                  
               
                     (5)
                  
                  
                     F’konformità mal-Artikolu 123(2), il-punt (j), tar-Regolament (UE) 2021/2115, permezz ta’ azzjonijiet xierqa ta’ viżibilità, l-awtorità ta’ ġestjoni jeħtieġ tiżgura li l-benefiċjarji tal-appoġġ finanzjat mill-Fond Agrikolu Ewropew għall-Iżvilupp Rurali (FAEŻR), bl-eċċezzjoni tal-appoġġ skont interventi relatati mal-erja u mal-annimali, jirrikonoxxu dak l-appoġġ, inkluż bl-użu xieraq tal-emblema tal-Unjoni. F’konformità mal-Artikolu 123(2), il-punt (k), ta’ dak ir-Regolament, l-awtorità ta’ ġestjoni jeħtieġ li tiżgura li ssir pubbliċità għall-Pjanijiet Strateġiċi tal-PAK billi twettaq azzjonijiet ta’ komunikazzjoni u ta’ viżibilità għall-pubbliku ġenerali, għall-benefiċjarji potenzjali u għall-gruppi fil-mira rilevanti. Fl-aħħar nett, f’konformità mal-Artikolu 124(3), il-punt (f), tar-Regolament (UE) 2021/2115, l-awtorità ta’ ġestjoni jeħtieġ li tqiegħed għad-dispożizzjoni tal-kumitat tal-monitoraġġ, l-informazzjoni meħtieġa għall-kompitu li tiġi eżaminata l-implimentazzjoni tal-azzjonijiet ta’ komunikazzjoni u ta’ viżibilità. Jixraq li jiġu stabbiliti kundizzjonijiet uniformi għall-applikazzjoni tar-rekwiżiti ta’ informazzjoni, ta’ pubbliċità u ta’ viżibilità msemmija f’dawk id-dispożizzjonijiet.
                  
               
                     (6)
                  
                  
                     Peress li l-Istati Membri jeħtieġ iqisu r-regoli stabbiliti f’dan ir-Regolament meta jkunu qed jiżviluppaw il-Pjanijiet Strateġiċi tagħhom tal-PAK, dan ir-Regolament jenħtieġ li jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (7)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat tal-Politika Agrikola Komuni,
                  
               ADOTTAT DAN IR-REGOLAMENT:
         
            Artikolu 1
            Suġġett
            Dan ir-Regolament jistabbilixxi r-regoli għall-applikazzjoni tar-Regolament (UE) 2021/2115, għall-fini tat-tfassil u tal-implimentazzjoni tal-Pjanijiet Strateġiċi tal-PAK tal-Istati Membri f’konformità ma’ dak ir-Regolament, rigward:
            
                        (a)
                     
                     
                        l-erja ta’ referenza indikattiva għal kull Stat Membru għall-finijiet tal-interventi relatati mal-erja li jikkonċernaw iż-żrieragħ żejtnin;
                     
                  
                        (b)
                     
                     
                        l-awtorizzazzjoni tal-art u tal-varjetajiet għall-finijiet tal-pagament speċifiku għall-għelejjel għall-qoton u n-notifika relatata magħha;
                     
                  
                        (c)
                     
                     
                        l-ammont ta’ appoġġ għad-distillazzjoni tal-prodotti sekondarji tal-produzzjoni tal-inbid;
                     
                  
                        (d)
                     
                     
                        l-użu tal-emblema tal-Unjoni fil-qafas ta’ ċerti interventi ffinanzjati mill-FAEŻR u r-rekwiżiti ta’ informazzjoni, ta’ pubbliċità u ta’ viżibilità fir-rigward tal-Pjanijiet Strateġiċi tal-PAK u l-appoġġ tal-Unjoni riċevut abbażi tagħhom.
                     
                  
         
            Artikolu 2
            Erja ta’ appoġġ ta’ referenza indikattiva
            L-erja ta’ appoġġ ta’ referenza indikattiva għal kull Stat Membru għall-finijiet tal-interventi relatati mal-art li jikkonċernaw iż-żrieragħ żejtnin imsemmija fl-Artikolu 11(1) tar-Regolament (UE) 2021/2115 hija stabbilita fl-Anness I ta’ dan ir-Regolament.
         
         
            Artikolu 3
            Proċedura għall-awtorizzazzjoni tal-art u tal-varjetajiet għall-pagament speċifiku għall-għelejjel għall-qoton u n-notifiki relatata magħha
            
               1.   Il-proċedura għall-awtorizzazzjoni tal-art u tal-varjetajiet għall-finijiet tal-pagament speċifiku għall-għelejjel għall-qoton skont it-Titolu III, il-Kapitolu II, it-Taqsima 3, is-Subtaqsima 2, tar-Regolament (UE) 2021/2115 għandha tkun organizzata b’tali mod li tippermetti lill-bdiewa kkonċernati jirċievu n-notifiki relatati mal-awtorizzazzjoni fi żmien xieraq qabel l-istaġun taż-żrigħ.
               Dik in-notifika għandha tinkludi mill-inqas l-informazzjoni li ġejja:
               
                           (a)
                        
                        
                           il-varjetajiet awtorizzati għaż-żrigħ;
                        
                     
                           (b)
                        
                        
                           il-kriterji għall-awtorizzazzjoni tal-art għall-produzzjoni tal-qoton kif stabbiliti mill-Istati Membri f’konformità mal-Artikolu 6 tar-Regolament Delegat tal-Kummissjoni (UE) 2022/126 (3);
                        
                     
                           (c)
                        
                        
                           id-densità minima tal-pjanti tal-qoton imsemmija fl-Artikolu 8 tar-Regolament Delegat (UE) 2022/126.
                        
                     
            
               2.   Meta Stat Membru jirtira awtorizzazzjoni eżistenti għal varjetà, il-bdiewa kkonċernati għandhom jiġu nnotifikati fi żmien xieraq qabel l-istaġun taż-żrigħ tas-sena ta’ wara.
            
         
         
            Artikolu 4
            Assistenza finanzjarja tal-Unjoni għad-distillazzjoni ta’ prodotti sekondarji tal-produzzjoni tal-inbid
            
               1.   L-assistenza finanzjarja tal-Unjoni għad-distillazzjoni tal-prodotti sekondarji tal-inbid imsemmija fl-Artikolu 58(1), l-ewwel subparagrafu, il-punt (g), tar-Regolament (UE) 2021/2115 jeħtieġ titħallas lid-distillaturi, inkluż ammont f’somma f’daqqa biex tikkumpensa għall-kostijiet tal-ġbir imsemmija fl-Artikolu 60(3), it-tielet subparagrafu, ta’ dak ir-Regolament, ma għandhiex taqbeż:
               
                           (a)
                        
                        
                           għal alkoħol mhux raffinat miksub mill-ilbieba: EUR 1,1/% volum/hl;
                        
                     
                           (b)
                        
                        
                           għal alkoħol mhux raffinat miksub mill-inbid u mill-karfa tiegħu: EUR 0,5/% volum/hl.
                        
                     
            
               2.   L-Istati Membri għandhom jiffissaw l-ammonti li jeħtieġ jitħallsu bħala assistenza finanzjarja tal-Unjoni abbażi ta’ kriterji oġġettivi u nondiskriminatorji u billi jqisu t-tipoloġiji differenti tal-produzzjoni.
            
         
         
            Artikolu 5
            Emblema tal-Unjoni
            L-Istat Membru u l-awtorità ta’ ġestjoni għandha tuża l-emblema tal-Unjoni f’konformità mar-rekwiżiti stabbiliti fl-Anness II meta jwettqu l-attivitajiet ta’ viżibilità, ta’ trasparenza u ta’ komunikazzjoni msemmija fl-Artikolu 123(2), il-punt (k), tar-Regolament (UE) 2021/2115. L-awtorità ta’ ġestjoni għandha tiżgura wkoll li l-benefiċjarji jużaw l-emblema skont dan.
         
         
            Artikolu 6
            Rekwiżiti ta’ informazzjoni, ta’ pubbliċità u ta’ viżibilità
            Ir-regoli dettaljati għall-applikazzjoni tar-rekwiżiti ta’ informazzjoni, ta’ pubbliċità u ta’ viżibilità msemmija fl-Artikolu 123(2), il-punti (j) u (k), tar-Regolament (UE) 2021/2115 kif stabbiliti fl-Anness III ta’ dan ir-Regolament.
         
         
            Artikolu 7
            Dħul fis-seħħ
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 435, 6.12.2021, p. 1.
         
            (2)  ĠU L 147, 18.6.1993, p. 25.
         
            (3)  Ir-Regolament Delegat tal-Kummissjoni (UE) 2022/126 tas-7 ta’ Diċembru 2021 li jissupplimenta r-Regolament (UE) 2021/2115 tal-Parlament Ewropew u tal-Kunsill b’rekwiżiti addizzjonali għal ċerti tipi ta’ intervent speċifikati mill-Istati Membri fil-Pjanijiet Strateġiċi tal-PAK tagħhom għall-perjodu mill-2023 sal-2027 skont dak ir-Regolament kif ukoll regoli dwar il-proporzjon għall-istandard 1 tal-kundizzjoni agrikola u ambjentali tajba (KAAT) (Ara l-paġna 197 ta’ dan il-Ġurnal Uffiċjali).
      
      
         
            ANNESS I
            Erja ta’ appoġġ ta’ referenza indikattiva msemmija fl-Artikolu 2
            
                        ha
                     
                  
                        
                           Il-Belġju
                        
                     
                     
                        7 295 
                     
                  
                        
                           Il-Bulgarija
                        
                     
                     
                        711 954 
                     
                  
                        
                           Iċ-Ċekja
                        
                     
                     
                        300 498 
                     
                  
                        
                           Id-Danimarka
                        
                     
                     
                        114 000 
                     
                  
                        
                           Il-Ġermanja
                        
                     
                     
                        846 779 
                     
                  
                        
                           L-Estonja
                        
                     
                     
                        51 620 
                     
                  
                        
                           L-Irlanda
                        
                     
                     
                        7 197 
                     
                  
                        
                           Il-Greċja
                        
                     
                     
                        69 709 
                     
                  
                        
                           Spanja
                        
                     
                     
                        559 382 
                     
                  
                        
                           Franza
                        
                     
                     
                        1 525 286 
                     
                  
                        
                           Il-Kroazja
                        
                     
                     
                        117 366 
                     
                  
                        
                           L-Italja
                        
                     
                     
                        302 843 
                     
                  
                        
                           Ċipru
                        
                     
                     
                        -
                     
                  
                        
                           Il-Latvja
                        
                     
                     
                        89 153 
                     
                  
                        
                           Il-Litwanja
                        
                     
                     
                        154 217 
                     
                  
                        
                           Il-Lussemburgu
                        
                     
                     
                        2 270 
                     
                  
                        
                           L-Ungerija
                        
                     
                     
                        707 720 
                     
                  
                        
                           Malta
                        
                     
                     
                        -
                     
                  
                        
                           In-Netherlands
                        
                     
                     
                        1 952 
                     
                  
                        
                           L-Awstrija
                        
                     
                     
                        88 129 
                     
                  
                        
                           Il-Polonja
                        
                     
                     
                        644 818 
                     
                  
                        
                           Il-Portugall
                        
                     
                     
                        7 865 
                     
                  
                        
                           Ir-Rumanija
                        
                     
                     
                        1 250 509 
                     
                  
                        
                           Is-Slovenja
                        
                     
                     
                        4 059 
                     
                  
                        
                           Is-Slovakkja
                        
                     
                     
                        184 603 
                     
                  
                        
                           Il-Finlandja
                        
                     
                     
                        32 342 
                     
                  
                        
                           L-Iżvezja
                        
                     
                     
                        72 880 
                     
                  
      
      
         
            ANNESS II
            L-użu u l-karatteristiċi tekniċi tal-emblema tal-Unjoni (“l-emblema”)
            
               1.   
               
                  L-emblema għandha tkun prominenti fuq il-materjali kollha ta’ komunikazzjoni, bħall-prodotti diġitali jew stampati, is-siti web u l-verżjonijiet mobbli tagħhom fir-rigward tal-implimentazzjoni ta’ operazzjoni, li jintużaw għall-pubbliku jew għall-parteċipanti.
               
            
            
               2.   
               
                  Id-dikjarazzjoni “Finanzjat mill-Unjoni Ewropea” jew “Kofinanzjat mill-Unjoni Ewropea” għandha dejjem tinkiteb b’mod sħiħ u titqiegħed ħdejn l-emblema.
               
            
            
               3.   
               
                  It-tipa li jeħtieġ tintuża flimkien mal-emblema tista’ tkun kwalunkwe waħda minn dawn il-fonts: Arial, Auto, Calibri, Garamond, Trebuchet, Tahoma, Verdana jew Ubuntu. Varjazzjonijiet bis-sottolinja jew bit-tipa korsiva, jew effetti tal-fonts ma għandhomx jintużaw.
               
            
            
               4.   
               
                  Il-pożizzjonament tat-test fir-rigward tal-emblema bl-ebda mod ma għandu jinterferixxi mal-emblema.
               
            
            
               5.   
               
                  Id-daqs tal-font użat għandu jkun proporzjonat għad-daqs tal-emblema.
               
            
            
               6.   
               
                  Il-kulur tal-font għandu jkun “reflex blue”, iswed jew abjad skont l-isfond.
               
            
            
               7.   
               
                  L-emblema ma għandhiex tiġi mmodifikata jew magħquda ma’ elementi grafiċi jew testi oħra. Jekk jintwerew logos oħrajn apparti l-emblema, l-emblema għandu jkollha mill-inqas l-istess daqs, imkejjel f’għoli jew wisa’, daqs l-akbar wieħed mil-logos l-oħrajn. Minbarra l-emblema tal-Unjoni, ma jridux jintużaw identitajiet viżivi jew logos oħrajn sabiex jintwera l-appoġġ mill-Unjoni.
               
            
            
               8.   
               
                  Meta jkunu qed iseħħu diversi operazzjonijiet fl-istess post, appoġġati mill-istess strument ta’ finanzjament jew oħrajn differenti, jew meta jingħata finanzjament ulterjuri għall-istess operazzjoni aktar tard, għandhom jintwerew mill-inqas plakka waħda jew kartellun wieħed.
               
            
            
               9.   
               Standards grafiċi għall-emblema u d-definizzjoni tal-kuluri standard:
               
                           (A)
                        
                        
                           DESKRIZZJONI SIMBOLIKA
                           Fuq sfond lewn is-sema blu, jinsabu tnax-il stilla tad-deheb jiffurmaw ċirku li jirrappreżenta l-unjoni tal-popli tal-Ewropa. L-għadd ta’ stilel huwa fiss, peress li n-numru tnax huwa s-simbolu tal-perfezzjoni u tal-unità.
                        
                     
                           (B)
                        
                        
                           DESKRIZZJONI ARALDIKA
                           Fuq sfond ikħal, jinsab ċirku bi tnax-il stilla tad-deheb li l-ponot tagħhom ma jmissux.
                        
                     
                           (C)
                        
                        
                           DESKRIZZJONI ĠEOMETRIKA
                           L-emblema għandha l-forma ta’ bandiera rettangolari blu, li l-wisa’ tagħha huwa darba u nofs daqs l-għoli. Tnax-il stilla tad-deheb li jinsabu f’intervalli ndaqs, jiffurmaw ċirku inviżibbli li ċ-ċentru tiegħu huwa l-punt fejn jaqsmu d-djagonali tar-rettangolu. Ir-radjus taċ-ċirku huwa daqs terz tal-għoli tal-bandiera. Kull stilla għandha ħames ponot li jinsabu fuq iċ-ċirkonferenza ta’ ċirku inviżibbli li r-radjus tiegħu huwa daqs wieħed minn tmintax tal-għoli tal-bandiera. L-istilel kollha huma rashom ’il fuq, jiġifieri b’ponta vertikali u żewġ ponot f’linja dritta f’angoli retti mal-arblu. Iċ-ċirku huwa rranġat sabiex l-istilel jidhru fil-pożizzjoni tas-sigħat fuq il-wiċċ ta’ arloġġ. In-numru tagħhom ma jinbidilx.
                        
                     
                           (D)
                        
                        
                           IL-KULURI SKONT IR-REGOLAMENT
                           L-emblema għandha l-kuluri li ġejjin: PANTONE REFLEX BLUE għall-wiċċ tar-rettangolu; PANTONE YELLOW għall-istilel.
                        
                     
                           (E)
                        
                        
                           PROĊESS B’ERBA’ KULURI
                           Jekk jintuża l-proċess b’erba’ kuluri, iridu jerġgħu jinħolqu żewġ kuluri standard billi jintużaw l-erba’ kuluri tal-proċess b’erba’ kuluri.
                           Il-PANTONE YELLOW jinkiseb bl-użu ta’ 100 % “Process Yellow”.
                           Il-PANTONE REFLEX BLUE jinkiseb b’taħlita ta’ 100 % “Process Cyan” u 80 % “Process Magenta”.
                           Internet
                           Il-PANTONE REFLEX BLUE jikkorrispondi fil-kulur tal-paletta tal-web RGB: 0/51/153 (eżadeċimali: 003399) u l-PANTONE YELLOW jikkorrispondi fil-kulur tal-paletta tal-web RGB: 255/204/0 (eżadeċimali: FFCC00).
                           PROĊESS TAR-RIPRODUZZJONI MONOKROMATIKA
                           Permezz tal-iswed, dawwar ir-rettangolu b’linja sewda u stampa l-istilel bl-iswed fuq l-abjad.
                           Il-blu (Reflex Blue) irid jintuża 100 % għall-istilel riprodotti fl-abjad negattiv.
                           RIPRODUZZJONI FUQ SFOND IKKULURIT
                           Jekk ma hemmx alternattiva għal sfond ikkulurit, qiegħed bordura bajda madwar ir-rettangolu, bil-wisa’ tal-bordura jkun 1/25 tal-għoli tar-rettangolu.
                           Il-prinċipji tal-użu tal-emblema minn partijiet terzi huma stabbiliti fil-Ftehim Amministrattiv mal-Kunsill tal-Ewropa dwar l-użu tal-Emblema Ewropea minn pajjiżi terzi (1).
                        
                     
            
               (1)  ĠU C 271, 8.9.2012, p. 5.
         
      
      
         
            ANNESS III
            Rekwiżiti ta’ informazzjoni, ta’ pubbliċità u ta’ viżibilità
            1.   Azzjonijiet ta’ komunikazzjoni u ta’ viżibilità tal-awtorità ta’ ġestjoni
            
            
                     
                        1.1.
                     
                     
                        Għall-finijiet tal-Artikolu 123(2), il-punt (k), tar-Regolament (UE) 2021/2115, l-awtorità ta’ ġestjoni għandha tiżgura li ssir pubbliċità għall-Pjan Strateġiku tal-PAK billi jiġu ppjanati u jitwettqu azzjonijiet rilevanti ta’ komunikazzjoni u ta’ viżibilità matul it-tħejjija u l-implimentazzjoni tal-Pjan Strateġiku tal-PAK bl-għan li jiġu informati l-gruppi fil-mira msemmija f’dak il-punt.
                     
                  
                     
                        1.2.
                     
                     
                        Għall-finijiet tal-Artikolu 124(3), il-punt (f), tar-Regolament (UE) 2021/2115, l-awtorità ta’ ġestjoni għandha tqiegħed għad-dispożizzjoni tal-kumitat ta’ monitoraġġ, l-informazzjoni meħtieġa biex jitwettaq il-kompitu li tiġi eżaminata l-implimentazzjoni tal-azzjonijiet ta’ komunikazzjoni u ta’ viżibilità.
                     
                  
                     
                        1.3.
                     
                     
                        L-awtorità ta’ ġestjoni għandha tiżgura li fi żmien sitt xhur mid-deċiżjoni tal-Kummissjoni li tapprova l-Pjan Strateġiku tal-PAK, ikun hemm sit web li fih tkun disponibbli l-informazzjoni dwar il-Pjan Strateġiku tal-PAK li hija responsabbli għalih, u jkun ikopri l-objettivi, l-attivitajiet, l-opportunitajiet ta’ finanzjament disponibbli kif ukoll il-kisbiet mistennija u dawk reali ladarba jkunu disponibbli. Is-sit web għandu jolqot lill-pubbliku ġenerali kif ukoll lill-benefiċjarji potenzjali kif imsemmija fl-Artikolu 123(2), il-punt (k), tar-Regolament (UE) 2021/2115.
                     
                  
                     
                        1.4.
                     
                     
                        L-awtorità ta’ ġestjoni għandha tiżgura l-pubblikazzjoni tas-sit web imsemmi fil-punt 1.3, skeda ta’ żmien tas-sejħiet ippjanati u l-iskadenzi għall-applikazzjonijiet, b’aġġornament mill-inqas tliet darbiet fis-sena, bid-data indikattiva li ġejja:
                        
                                    (a)
                                 
                                 
                                    iż-żona ġeografika koperta;
                                 
                              
                                    (b)
                                 
                                 
                                    l-intervent u l-objettiv(i) speċifiku/speċifiċi kkonċernati;
                                 
                              
                                    (c)
                                 
                                 
                                    it-tip ta’ applikanti eliġibbli;
                                 
                              
                                    (d)
                                 
                                 
                                    l-ammont totali ta’ appoġġ;
                                 
                              
                                    (e)
                                 
                                 
                                    id-data tal-bidu u tat-tmiem għall-preżentazzjoni tal-applikazzjonijiet.
                                 
                              
                  
                     
                        1.5.
                     
                     
                        F’konformità mal-Artikolu 123(2), il-punt (k)(i), tar-Regolament (UE) 2021/2115, l-awtorità ta’ ġestjoni għandha tiżgura li l-benefiċjarji potenzjali jkollhom aċċess għall-informazzjoni kollha meħtieġa dwar l-opportunitajiet ta’ finanzjament, inkluż il-kundizzjonijiet tal-eliġibilità, il-kriterji tal-għażla u r-rekwiżiti kollha għall-benefiċjarji magħżula għall-finanzjament, kif ukoll ir-responsabbiltajiet tagħhom.
                     
                  
                     
                        1.6.
                     
                     
                        L-awtorità ta’ ġestjoni għandha tiżgura li l-benefiċjarji magħżula għall-finanzjament ikunu informati li l-appoġġ huwa kofinanzjat mill-Unjoni.
                     
                  
                     
                        1.7.
                     
                     
                        L-awtorità ta’ ġestjoni għandha tiżgura li l-materjal ta’ komunikazzjoni u ta’ viżibilità, inkluż fil-livell tal-benefiċjarji, ikun disponibbli fuq talba lill-istituzzjonijiet, lill-korpi, lill-uffiċċji jew lill-aġenziji tal-Unjoni, u li liċenzja mingħajr royalties, mhux esklussiva u irrevokabbli għall-użu ta’ dan il-materjal u kull dritt preeżistenti marbut miegħu, jingħataw lill-Unjoni f’konformità mat-tieni paragrafu. Dan ma għandux jeħtieġ kostijiet addizzjonali sinifikanti jew piż amministrattiv sinifikanti għall-benefiċjarji jew għall-awtorità ta’ ġestjoni.
                        Il-liċenzja fuq id-drittijiet tal-proprjetà intellettwali msemmija fl-ewwel paragrafu, għandha tagħti lill-Unjoni mill-inqas id-drittijiet li ġejjin:
                        
                                    (a)
                                 
                                 
                                    użu intern, jiġifieri d-dritt li tirriproduċi, tikkopja u tqiegħed għad-dispożizzjoni l-materjali ta’ komunikazzjoni u ta’ viżibilità lill-istituzzjonijiet u l-aġenziji tal-Unjoni, lill-awtoritajiet tal-Istati Membri u lill-impjegati tagħhom;
                                 
                              
                                    (b)
                                 
                                 
                                    riproduzzjoni tal-materjali ta’ komunikazzjoni u ta’ viżibilità b’kull mezz u f’kull forma, b’mod sħiħ jew parzjali;
                                 
                              
                                    (c)
                                 
                                 
                                    komunikazzjoni lill-pubbliku tal-materjali ta’ komunikazzjoni u ta’ viżibilità bl-użu ta’ kwalunkwe u kull mezz ta’ komunikazzjoni;
                                 
                              
                                    (d)
                                 
                                 
                                    distribuzzjoni lill-pubbliku tal-materjali ta’ komunikazzjoni u ta’ viżibilità (jew kopji tagħhom) fi kwalunkwe u f’kull forma;
                                 
                              
                                    (e)
                                 
                                 
                                    ħżin u arkivjar tal-materjali ta’ komunikazzjoni u ta’ viżibilità;
                                 
                              
                                    (f)
                                 
                                 
                                    subliċenzjar tad-drittijiet dwar il-materjali ta’ komunikazzjoni u ta’ viżibilità lil partijiet terzi.
                                 
                              
                  2.   Viżibilità ta’ ċerti operazzjonijiet appoġġati mill-FAEŻR
            
            Għall-finijiet tal-Artikolu 123(2), il-punt (j), tar-Regolament (UE) 2021/2115, permezz tal-miżuri li ġejjin, l-awtorità ta’ ġestjoni għandha tiżgura li l-benefiċjarji taħt l-interventi ffinanzjati mill-FAEŻR għajr l-interventi relatati mal-erja jew mal-annimali, jirrikonoxxu l-appoġġ mill-Pjan Strateġiku tal-PAK kif ġej:
            
                        (a)
                     
                     
                        billi fuq is-sit web uffiċjali tal-benefiċjarju, meta jkun jeżisti t-tali sit, u fuq is-siti uffiċjali tal-media soċjali, jipprovdu deskrizzjoni qasira tal-operazzjoni, proporzjonata mal-livell tal-appoġġ, inkluż l-għanijiet u r-riżultati tagħha, u jenfasizzaw l-appoġġ finanzjarju mill-Unjoni;
                     
                  
                        (b)
                     
                     
                        billi jipprovdu dikjarazzjoni li tenfasizza l-appoġġ mill-Unjoni b’mod viżibbli fuq dokumenti u materjali ta’ komunikazzjoni marbuta mal-implimentazzjoni tal-operazzjoni, maħsuba għall-pubbliku jew għall-parteċipanti, u jippreżentaw ukoll l-emblema tal-Unjoni f’konformità mal-karatteristiċi tekniċi stabbiliti fl-Anness II;
                     
                  
                        (c)
                     
                     
                        billi għall-operazzjonijiet li jikkonsistu fil-finanzjament ta’ operazzjonijiet ta’ infrastruttura jew ta’ kostruzzjoni, li għalihom in-nefqa pubblika totali, jew il-kost totali fil-każ ta’ appoġġ fl-għamla ta’ strumenti finanzjarji, inkluż il-finanzjament tal-kapital operatorju, jaqbżu l-EUR 500 000, jesponu plakek durabbli jew kartelluni li jkunu jidhru ċar mill-pubbliku, li jippreżentaw l-emblema tal-Unjoni f’konformità mal-karatteristiċi tekniċi stabbiliti fl-Anness II, hekk kif tibda l-implimentazzjoni fiżika tal-operazzjonijiet jew kif jiġi installat it-tagħmir mixtri;
                     
                  
                        (d)
                     
                     
                        billi għall-operazzjonijiet li jikkonsistu fl-investiment f’assi fiżiċi li ma jaqgħux taħt il-punt (c), li l-appoġġ pubbliku totali tagħhom jaqbeż il-EUR 50 000, jew li l-kost totali tagħhom jaqbeż l-EUR 500 000 fil-każ ta’ appoġġ fl-għamla ta’ strumenti finanzjarji, inkluż il-finanzjament tal-kapital operatorji, jesponu plakka spjegattiva jew skrin elettroniku ekwivalenti bl-informazzjoni dwar il-proġett, filwaqt li jenfasizzaw l-appoġġ finanzjarju mill-Unjoni, u jippreżentaw l-emblema tal-Unjoni f’konformità mal-karatteristiċi tekniċi stabbiliti fl-Anness II;
                     
                  
                        (e)
                     
                     
                        billi għall-operazzjonijiet li jikkonsistu f’appoġġ għall-operazzjonijiet LEADER, is-servizzi bażiċi u l-infrastruttura li ma jaqgħux taħt il-punti (c) u (d), li l-appoġġ pubbliku totali tagħhom jaqbeż l-EUR 10 000, jew li l-kost totali tagħhom jaqbeż l-EUR 100 000 fil-każ ta’ appoġġ fl-għamla ta’ strumenti finanzjarji, inkluż il-finanzjament tal-kapital operatorju, f’post viżibbli b’mod ċar mill-pubbliku jesponu mill-inqas poster wieħed b’daqs minimu ta’ A3 jew skrin elettroniku ekwivalenti bl-informazzjoni dwar l-operazzjoni filwaqt li jiġi enfasizzat l-appoġġ mill-Unjoni. Plakka ta’ spjegazzjoni għandha tkun installata wkoll fil-bini tal-gruppi ta’ azzjoni lokali ffinanzjati minn LEADER.
                     
                  Permezz ta’ deroga mill-ewwel paragrafu, l-awtorità ta’ ġestjoni għandha tiżgura kemm jista’ jkun li f’każijiet fejn il-benefiċjarju jkun persuna fiżika, l-informazzjoni xierqa, b’enfasi fuq l-appoġġ mill-fondi, tkun disponibbli f’post viżibbli mill-pubbliku jew permezz ta’ skrin elettroniku.
            L-ewwel paragrafu, il-punti (a) u (b), għandhom japplikaw mutatis mutandis għall-korpi li jimplimentaw l-istrumenti finanzjarji ffinanzjati mill-FAEŻR.
            L-ewwel paragrafu, il-punti (c), (d) u (e) għandhom japplikaw għar-riċevituri finali tal-istrumenti finanzjarji permezz tat-termini kuntrattwali previsti fil-ftehim ta’ finanzjament kif imsemmi fl-Artikolu 59(5) tar-Regolament (UE) 2021/1060 tal-Parlament Ewropew u tal-Kunsill (1).
            
               (1)  Ir-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi (ĠU L 231, 30.6.2021, p. 159).